Document ID: 31993D0436

Komisjoni otsus,
30. juuni 1993,
milles sätestatakse Tšiilist pärit kalatoodete impordi eritingimused
(93/436/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artiklit 11,
ning arvestades, et:
rühm ühenduse eksperte on teinud Tšiilisse kontrollkäigu, et kontrollida ühendusse saadetavate kalatoodete tootmis-, ladustamis- ja lähetustingimusi;
kalatoodete tervishoiukontrolli ja -järelevalvet käsitlevate Tšiili õigusaktide sätteid võib käsitada samaväärsetena direktiivi 91/493/EMÜ sätetega;
Tšiili pädev asutus Servicio Nacional de Pesca (Sernap) ja selle allasutus Sanidad Pesquera on võimelised tõhusalt kontrollima kehtivate seaduste kohaldamist;
direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isikut käsitlevaid miinimumnõudeid;
direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte või kalatöötlemislaeva loanumber;
direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete ja/või kalatöötlemislaevade loetelu; kõnealune loetelu tuleb koostada Sernapi poolt komisjonile esitatud teabe põhjal; seepärast peab Sernap tagama, et täidetakse direktiivi 91/493/EMÜ artikli 11 lõike 4 vastavaid sätteid;
Sernap on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete ja kalatöötlemislaevade heakskiitmist käsitlevate nõuetega samaväärsete nõuete täitmise kohta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sernap, Tšiili majanduse, ehitustööde ja rekonstrueerimise ministeeriumi talitus, on Tšiili pädev asutus, kes kontrollib ja tõendab kalatoodete vastavust direktiivi 91/493/EMÜ nõuetele.
Artikkel 2
Tšiilist pärit kalatooted, välja arvatud mis tahes kujul kahepoolmelised karploomad, okasnahksed, mantelloomad ja meriteod, peavad vastama järgmistele tingimustele:
1. igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2. tooted peavad olema pärit käesoleva otsuse B lisas loetletud heakskiidetud ettevõtetest või kalatöötlemislaevadelt;
3. välja arvatud külmutatud pakendamata kalatoodete puhul, mis on ette nähtud konservide tootmiseks, peab kõikidele pakenditele olema märgitud kustutamatult sõna "Tšiili" ja päritoluettevõtte või kalatöötlemislaeva loanumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikest keeltest, kus toimub kontrollimine.
2. Tõenditel peab olema Sernapi esindaja nimi, ametinimetus ja allkiri ning Sernapi ametlik tempel, mille värv erineb muude kinnituste värvist.
Artikkel 4
Käesolevat otsust kohaldatakse alates 1. juulist 1993.
Artikkel 5
Käesolev otsus on adresseeritud liikmesriikidele.
Brüssel, 30. juuni 1993

Labels: 0
3
18
6